cyanic-selkie/wikianc huggingface dataset:
לכיד הנחלים
לכיד הנחלים מתנשא עד לגובה 120 ס"מ. צבע הצמח ירוק, ונחשב כעשב, אך עמיד בפני קוטלי עשבים. עליו מסודרים בצורה מסורגת. גדל בעיקר בקרבת בני אדם אבל גם בבתי גידול טבעיים. כל חלקי הצמח רעילים, כולל זרעיו, ופירותיו הקוצניים. הצמח מתפתח כמעט בכל סוגי הקרקע לרבות קרקע דלה בחומרי תזונה. לצמח פרחים זכריים ונקביים ולכן יכול להפרות את עצמו. האיבוק נעשה על ידי חרקים והרוח. פריחתו חלה בחודשים מאי עד ספטמבר. הזרעים מכילם קוצים אשר נדבקים לפרוות בעלי חיים ומופצים באמצעותם.
לכיד הנחלים הוא אלרגני לפי הספרות הבוטנית.
ביוני 2023 הורעלו למוות 86 כבשים בדרום רמת הגולן כתוצאה מאכילת הצמח.
ג'ונו 2
ג'ונו 2 (באנגלית: Juno II) היה משגר לוויינים שיוצר בארצות הברית ושימש לשיגור לוויינים בשנות ה-50 ובתחילת שנות ה-60. המשגר היה נגזרת של משגר היופיטר, שהיווה את הבסיס לפיו פותח.
פיתוח
המשגר ג'ונו 2 היה בעל שלושה או ארבעה שלבים. השלב הראשון היה מנוע של משגר יופיטר ומנועי הטיל MGM-29 Sergeant שימשו כשלבים עליונים: בשלב השני 11 מנועים, בשלב השלישי 3 מנועים ובשלב הרביעי מנוע אחד. בשיגורים למסלול לווייני נמוך השמיטו בדרך כלל את השלב הרביעי ושמו במקומו מטען של 9 ק"ג.
היסטוריית שיגורים
הג'ונו 2 שימש לשיגור 10 לוויינים, מתוכם שישה נכשלו. המשגר שימש לשיגורם המוצלח של פיוניר 3, פיוניר 4, אקספלורר 7, אקספלורר 8 ואקספלורר 11 מנמל החלל קייפ קנוורל.
פומרניה
פומרניה (בגרמנית: Pommern; בפולנית: Pomorze) הוא שמו של אזור היסטורי המשתרע לאורך חופו הדרומי של הים הבלטי, ונמתח משם מעט דרומה אל פנים הארץ. בהגדרתו המרחיבה, האזור הפולני של פומרניה כולל את הווייווידות הפולניות פומרניה, פומרניה המערבית וקויאוויה-פומרניה; והאזור הגרמני של פומרניה כולל את מדינת מקלנבורג-מערב פומרניה.
גודלו של האזור וגבולותיו אינם ברורים דיים, וההגדרה של האזור לא הייתה קבועה לאורך השנים. בהגדרות המקובלות הוא מתפרס על שטח של כ-70,000 קילומטרים רבועים, שטח בו מתגוררים כשבעה מיליון תושבים, כמיליון וחצי מהם מתגוררים בחלק הגרמני, והשאר בחלק הפולני. בפומרניה ישנן ערי נמל גדולות וחשובות, כמו גם עיירות רבות. מחוץ למרחבים העירוניים הענפים של פומרניה תנאי השטח של האזור מאופיינים במישוריות רחבה, הגם שמדי פעם המישוריות מופרת על ידי גבעות ואף הרים, המרוכזים בעיקר בפנים הארץ של פומרניה הפולנית. באזור אפשר למצוא יערות לרוב, אם כי בעיקר אדמות חקלאיות. כמו כן אפשר למצוא במקום גם אגמים רבים הפזורים על פני השטח כולו, כמו גם ביצות ושפכי נהרות.
העיר הגדולה והחשובה ביותר באזור פומרניה היא גדנסק שבמזרחו, כאשר ערים חשובות אחרות הן שצ'צ'ין שבמרכזו ורוסטוק שבמערבו.
אזור פומרניה גובל בצפון בים הבלטי, במזרח ובדרום במזוביה ובפולין גדול, ובמערב בברנדנבורג.
הגדרה ומשמעות
בפולנית מכונה האזור Pomorze, בגרמנית Pommern, ובלטינית Pomerania. שמות אלו לדעת רוב החוקרים קשורים לביטוי מהסלאבית עתיקה po-more, צירוף של po - אשר משמעותו "ליד" או "בסמוך", ו-more - אשר משמעותו "ים". בכך מרמז הביטוי לאפיון המרכזי של פומרניה, אזור החוף של דרום הים הבלטי. פומרניה מוזכרת לראשונה במסמך משנת 1046 במרומז, ובצורה מפורשת מספר שנים לאחר מכן. במהלך המאה ה-12 מבצע ההיסטוריון גאלוס אנונימוס שימוש רב במונח פומרניה לתיאור בקירוב של האזור אותו אנו מכנים היום בשם זה. לאנונימוס הייתה תרומה להפיכתו של המונח למקובל. אדם נוסף שבאותה התקופה פעל באזור היה המיסיונר הגרמני אוטו מבמברג, אשר ביצע שימוש רב בכתביו בכינוי פומרניה.
גאוגרפיה
במזרחו של חוף פומרניה משתרע מפרץ גדנסק - מפרץ גדול ורחב אליו נשפך נהר הויסלה. סביב המפרץ יש מישור הנמתח הרחק דרומה לתוך הארץ לאורך נהר הווסילה, עמוק השפלה הרחבה של אזור פולין גדול. מערבה ממפרץ גדנסק שפלת החוף מצטמצמת במידה רבה והופכת צרה, כאשר מאפילה עליה מדרום רמה רצופת גבעות גבוהה יחסית. בהמשך, באזור הווייוודה פומרניה המערבית, שפלת החוף מתרחבת שוב לכיוון דרום, כאשר אגן ההיקוות של נהר הנייסה מנקז את מימי אזור זה ואלו שמדרום לו אל הים הבלטי. נהר הנייסה נשפך לים במפרץ פומרניה, בצמוד לגבול פולין-גרמניה של ימינו. עוד מערבה, בשטחי גרמניה, שפלת החוף מתרחבת עוד יותר לכיוון דרום. בעוד החלק הפולני של פומרניה מתאפיין בקו חוף ישר, כשממשיכים אל גרמניה הופך החוף למחוספס כשלאורכו מפרצים קטנים ואיים רבים. האי הגדול ביותר הוא האי ריגן, אשר בולט את תוך הים הבלטי. משם ממשיך קו החוף בכיוון דרום מערב אל תוך מפרץ ליבק. בעוד אזור החוף של פומרניה מחוסר יערות בעיקר, ככל שמדרימים אפשר למצוא יערות רבים כמו גם מרחבים חקלאיים רחבי ידיים.
העת העתיקה וימי הביניים
התיישבות אנושית ראשונה באזור פומרניה החלה לאורך נהר הוויסלה עם תוך עידן הקרח האחרון, לפני כ-13,000 שנים. בעת הקדומה חלפו על פני המקום עמים רבים, כאשר בתחילה הוא יושב ככל הנראה על ידי בלטים, ומאוחר יותר על ידי גרמאנים. במאות הראשונות לספירה החלו מתיישבים סלאבים לפקוד את האזור מדרום, ומתיישבים סקנדינבים הגיעו מצפון. החל מהמאה ה-10 גורמים חיצוניים כבשו את מרבית האזור - בעוד ממזרח דוכסים פולנים הכניעו מספר שבטים מקומיים, ממערב האימפריה הרומית הקדושה וממלכת דנמרק הרחיבו את שליטתם באזור. במהלך המאה ה-12 התנצרו רוב תושבי פומרניה, אשר קודם לכן דגלו באמונות פגאניות מקומיות. תושבי פומרניה התנצרו בידיו של הקדוש אוטו מבמברג. באותן השנים השליטה המדינית על האזור הוסדרה והפכה ליציבה יחסית. הקצה המזרחי של פומרניה עבר לשליטתה של ממלכת פולין. מרכז פומרניה עבר לשליטתה של דנמרק, אשר הקימה במקום מדינת חסות שבסיסה היה באי ריגן. במקביל החלק המערבי של פומרניה הועבר לשליטת האימפריה הרומית הקדושה, כאשר התבססה במקום "דוכסות פומרניה", דוכסות שהייתה כפופה לאימפריה הרומית הקדושה. בשנת 1325 הגיעה נסיכות ריגן הפרו-דנית אל סופה, והקרקעות שלה הועברו לשליטתה של דוכסות פומרניה - דבר אשר חיזק דוכסות זו והפכה אותה לשחקן משמעותי יותר באזורה. במהלך המאה ה-14 גם המסדר הטווטוני קנה לו אחיזה בחלקים מפומרניה, זאת במסגרת מדינת המסדר הטווטוני אשר רכשה לעצמה שטחים סביב מפרץ גדנסק. באותן השנים הואצה גם הגירה של גרמנים אל אזור פורמניה, הגירה אשר דחקה מהמקום סלאבים רבים.
העת החדשה
במהלך המאה ה-16 חדרה הרפורמציה הפרוטסטנטית גם לאזור פומרניה. בעוד שטחי דוכסות פומרניה והטווטונים קיבלו את הנצרות הפרוטסטנטית, פומרניה הפולנית המשיכה לדבוק בנצרות הקתולית. במהלך מלחמת שלושים השנים (1618 - 1649), אוכלוסיית פומרניה הידלדלה באופן קיצוני, והאזור ספג הרס וחורבן בממדים גדולים. עם תום המלחמה הגיעה דוכסות פומרניה לקיצה, וזו חולקה בין האימפריה השוודית לפרוסיה, כל זה כאשר חלקים ממזרח פומרניה ממשיכים להיות תחת שלטון ממלכת פולין. בין השנים 1720 ל-1815 העבירה שוודיה את השליטה בפומרניה לידי פרוסיה. עד מהרה פרוסיה גם תפסה את השטחים שהיו מצויים בידי פולין, ובכך עבר אזור פומרניה כולו לשליטה גרמנית. במאה השנים הבאות, תחת השלטון הגרמני - בתחילה זה של פרוסיה ובהמשך זה של הקיסרות הגרמנית, סבלה האוכלוסייה הפולנית במקום מאפליה ודיכוי תרבותי ולאומי. בעקבות תבוסתה של גרמניה במלחמת העולם הראשונה, אזור קטן של מרכז פומרניה חזר לשלטון פולני (מה שלימים יכונה "המסדרון הפולני"), כאשר העיר גדנסק מוגדרת כעיר החופשית דנציג.
בשנת 1939, עם פרוץ מלחמת העולם השנייה והכיבוש הנאצי של פולין, חזר החלק המרכזי של פומרניה לשלטון גרמני. בשנים הבאות גירשו הגרמנים את האוכלוסייה היהודית של פומרניה, כאשר רובם ככולם של יהודים אלו עתידים למצוא לבסוף את מותם במסגרת השואה. תחת עול השלטון הנאצי, עשרות אלפי פולנים גורשו מפומרניה שסופחה לרייך, ולמעלה מ-40,000 פולנים נהרגו בהוצאות להורג ובמחנות כפייה. הפולנים אשר נפגעו באופן הקשה ביותר היו אנשי אליטה מהמעמד הגבוה - בעיקר מורים, אנשי עסקים, כמרים, פוליטיקאים, קציני צבא לשעבר ועובדי מדינה. הגרמנים יחסו חשיבות אסטרטגית לפגיעה באנשים מסוג זה. במקביל לכל זאת, בשנים 1940 - 1943 אלפי מתיישבים גרמנים הגיעו לפומרניה הפולנית ממערב, וקבעו את ביתם במקום. לאחר תבוסתה של גרמניה הנאצית במלחמת העולם השנייה, הגבול הגרמני-הפולני הועבר בכ-100 קילומטר מערבה לקו אודר-נייסה, כאשר לראשונה בהיסטוריה רובו של פומרניה מצוי בשליטה פולנית, מצב עניינים שנמשך עד ימינו. כמעט כל הגרמנים שנשארו ממזרח לקו הגבול, גורשו ממנו אל מזרח גרמניה ומערבה. לאחר המלחמה, פולנים רבים שגורשו מפומרניה, חזרו אליה בהדרגה. באותה השנה הקימו הסובייטים במרכז אירופה את הרפובליקה העממית הפולנית והרפובליקה העממית הגרמנית (מזרח גרמניה), כל זה כאשר אזור פומרניה נמצא בתווך - לכאורה מדינות קומוניסטיות עצמאיות, אך בפועל כאלו הנתונות למרותה של מוסקבה. תחת השלטון הקומוניסטי ידע אזור פומרניה בנייה מחדש, ותחום הספנות בו פרח והתפתח. למרות זאת, כבכל פולין ומזרח גרמניה המצב הכלכלי היה בעייתי, וזכויות אדם ואזרח דוכאו באופן נרחב. במהלך שנות ה-80 של המאה ה-20, התפרסמה במיוחד תנועת סולידריות הפולנית - איגוד מקצועי שהיה למעשה גם ארגון פוליטי, ארגון ששאף לדמוקרטיזציה וליברליזציה של פולין. בסיס כוחו של הארגון היה באזור פומרניה, אשר באותן השנים ידע שביתות הפגנתיות רבות במגזר הספנות לצד אירועי מחאה אחרים. עד סוף שנות ה-80 נפל המשטר הקומוניסטי בפולין, וזה הוחלף ברפובליקה השלישית הפולנית. במקביל, באותן השנים ממש, נפל גם המשטר הקומוניסטי במזרח גרמניה, וזו אוחדה למדינה אחת.
דמוגרפיה
פומרניה ידועה בערי הנמל הגדולות והחשובות שלה, אשר מהוות כר פורה לתעשיית ספנות רחבה. שיעור העירוניים בפומרניה גבוה יחסית, ולצד ערים גדולות אפשר למצוא בו עיירות רבות וכן כפרים רבים מאוד.
שפה, זהות ותרבות מקומית
מבחינה לשונית, השפה השלטת כיום בחלק הפולני של פומרניה היא הפולנית הסטנדרטית, ובחלק הגרמני של פומרניה הגרמנית הסטנדרטית. בפרט, בחלק הגרמני ישנה אחיזה רחבה לגרמנית התחתית, ובחלק הפולני ישנו גם מיעוט המדבר בשפה ייחודית הקרובה לפולנית - השפה הקשוביאנית.
בניגוד לחלקים אחרים בפולין או גרמניה, פומרניה הייתה ועודנה לאורך השנים אזור בעל תרבות מגוונת וייחודית. מיקומו של האזור כנקודת מפגש פולנית-גרמנית, יצר לאורך השנים השפעות הדדיות שהקרינו על האוכלוסייה במקום. לא פחות חשוב מכך, המיקום על שפת הים הבלטי נחשף להשפעה סקנדינבית רחבה. המטבח של פומרניה ייחודי מאזורים אחרים בפולין וגרמניה, בעיקר בהיותו מטבח המבוסס על מאכלי ים. בנוסף, מאכלים סקנדינביים רבים, ובפרט משוודיה, מוצאים להם מקום רחב גם היום, משני צידי הגבול הפולני-גרמני.
יהדות פומרניה
במפקד אוכלוסין שנערך בשנת 1905 היו בפומרניה 10,000 יהודים. לאחר מלחמת העולם הראשונה ירד מספר היהודים ל-7,700. במלחמת העולם השנייה נעקרו כל הקהילות היהודיות ורוב התושבים נספו בשואה. אך כיום בפומרניה יש קהילה קטנה של כמה מאות יהודים שהיגרו אליה אחרי המלחמה.
קרולינה
קרן אברץ (נולדה ב-19 במרץ 1971), הידועה בשם הבמה קרולינה, היא זמרת, פזמונאית, מלחינה, מפיקה ותקליטנית ישראלית. חברה בהרכב המוזיקלי "הבנות נחמה".
שנותיה הראשונות
אברץ, ילידת יפו, עברה בילדותה עם משפחתה לאילת, שם הוענק לה הכינוי "קרולינה" על ידי סבתה. בביתה נחשפה למגוון השפעות מוזיקליות כגון מוזיקה ערבית, יוונית וטורקית; אחיה יוסף חשף אותה למוזיקת נשמה, ג'אז והגל החדש. היא הושפעה גם מהאזנה למשתתפי פסטיבל ג'אז בים האדום שהתקיים מדי שנה באילת.
בגיל 15 החלה ללמוד לנגן בגיטרה קלאסית, אך פרשה לאחר מספר שיעורים ולמדה לנגן בעצמה.
קריירה מוזיקלית
ההקלטה הראשונה של קרולינה, עדיין תחת שמה "קרן", התקיימה בשנת 1999 בשיר של "Spoiled & Zigo" שנקרא "More & More". מאוחר יותר יצרה את הכינוי MC Karolina, כפרויקט המיועד להופעות "סאונד סיסטם" במועדונים.
בשנת 2000, בשיתוף עם בן זוגה בתקופה זו, גל פארן, הקימה קרולינה את ההרכב "Funset". המוזיקאים שהשתתפו בהרכב היו אורי קליינמן (גיטרה בס), שאול עשת (קלידים), משה אסרף (תופים), שי פרץ (גיטרה), יואב רטנר (דיג'יי) וגיא מרגלית (סאונד). לאחר שחוותה קרולינה דחייה בוטה מחברת תקליטים גדולה שאותה ניסתה לעניין, החל ההרכב להופיע במועדונים וברים. לימים היא סיפרה: הג'אפאן היה מועדון בשכונת פלורנטין בתל אביב, שבו התחילה קרולינה לצבור קהל אוהדים ולעשות לעצמה שם.
במהלך 2004 הוזמנה על ידי צוות המפיקים הישראלי "סוליקו" להקליט את השיר "לא ציפיתי", גרסה ישראלית לשיר הרגאיי "It's a Pity" של הזמרת הג'מייקנית טניה סטיבנס. השיר הפך לאחד מחמשת השירים המושמעים ביותר באותה שנה בתחנות הרדיו בישראל, אף על פי שמעולם לא יצא באופן רשמי.
באותה שנה נפגשה קרולינה עם שתי זמרות ישראליות אחרות, יעל דקלבאום ודנה עדיני, וביחד הקימו את ההרכב "הבנות נחמה", שהתמחה במוזיקת פולק.
ב-2005 יצא האלבום הראשון של ההרכב המקורי שלה, "Funset". האלבום, "Ragga Pumpkin", הכיל שילוב ייחודי של רגאיי, נו-סול, וטריפ הופ. האלבום זכה להצלחה ביקורתית, וקרולינה זכתה עבורו בפרס אקו"ם לעידוד פרסום היצירה למלחין במוזיקה פופולרית.
לאחר צאת האלבום המשיכה קרולינה להשתתף בקטעים שונים ובאוספים, בהם הלהיט "Music Is Ruling My World" עם קותימן. בשנת 2007 הוציאו "הבנות נחמה" את אלבום הבכורה שלהם, אשר הגיע למעמד של אלבום פלטינה עם מכירות של מעל 40,000 עותקים. הלהיט מתוכו, "So Far", אשר נכתב על ידי קרולינה, זיכה אותה בפרס אקו"ם שני בקטגוריה "השיר החדש הטוב ביותר" לשנת 2007. בדצמבר 2009 יצא אלבום הסולו הראשון של קרולינה, "מה אעשה עכשיו". האלבום שילב אלמנטים של מוזיקת רוק, גרוב, פאנק וסול כדי להשיג סאונד ואווירה של מוזיקה משנות ה-70. שלושת הסינגלים שיצאו מאלבום זה, ביניהם "Happiness" ו"אף אחד לא בא לי", היו בין השירים המושמעים ביותר ברדיו, והאלבום עצמו זכה להצלחה רבה והגיע למעמד אלבום זהב. האלבום אף זיכה בפרס אקו"ם למעבד השנה (2011) את מפיקיו רונן סאבו וקותימן.
בפברואר 2012 יצא אלבום הסולו השני שלה, "זוהר", שממנו יצאו לרדיו הלהיטים "מול הים" ו"אל תאחר". האלבום קיבל תשבחות וביקורות טובות ממבקרי מוזיקה, וזכה להצלחה מסחרית. באלבום נכללה גם גרסת כיסוי של קרולינה לשירם של לאה גולדברג ודני ליטני "ולא היה בינינו אלא זוהר". בשנת 2013 הוציאה קרולינה גרסת כיסוי לשיר "צל עץ תמר", שהוכר קודם לכן בעיקר בביצועו של זוהר ארגוב. באותה השנה נולד גם בנה הבכור.
בפברואר 2017 יצא לאור אלבומה השלישי, "שלוש". האלבום והמופע שליווה אותו זכו לביקורות חיוביות.
בשנת 2018 התחילה קרולינה להשתתף במחזמר "שיגעון המוזיקה" בתיאטרון הקאמרי.
שיתופי פעולה
בנוסף לעבודתה עם "Funset" ועם "הבנות נחמה", קרולינה שיתפה פעולה עם מוזיקאים שונים, ישראלים ובינלאומיים. בישראל שיתפה פעולה בין היתר עם קותימן, סוליקו וסאבו. בשנת 2007 הופיעה לצד "בלאק אייד פיז" ולורין היל בהופעותיהם בישראל. ב-2008 הופיעה עם נגן הבס יוסי פיין, סאבו וקותימן כמופע הפותח לפני הופעתה של אריקה באדו בישראל. ב-2010 יצרו קרולינה וקותימן סרטון עבור שירה "Smile 2 Me" אשר הוצג ב"Hammer Museum" בלוס אנג'לס. כמו כן הופיעה קרולינה לצד זיגי מארלי בסיבוב ההופעות שלו בישראל ב-2011.
ב-2011 יצא לאקרנים הסרט לאה גולדברג בחמישה בתים, בסדרת העברים, בבימויו והפקתו של יאיר קדר. הסרט הוקרן בבכורה עולמית בפסטיבל דוקאביב 2011. את פסקול הסרט שרה קרולינה. את המוזיקה המקורית כתב אלי סורני. הסרט זכה בקטגוריות העריכה, המוזיקה המקורית ועיצוב הפסקול בתחרות הקולנוע הדוקומנטרי 2011.
בשנת 2016 עבדה עם חבר להקת ההיפ הופ A Tribe Called Quest עלי שאהיד מוחמד ועם מפיק ה-R&B אדריאן יאנג והקליטה מספר שירים. חלק משיריה הוצגו בפסקול לסדרת הטלוויזיה "לוק קייג'".
חוק צ'יץ'
יישום חוק צ'יץ' מתייחס למצב בו נבחר ציבור משתמש בכספים ציבוריים שלא למטרותיהם המקוריות. כשמתעורר צורך בהוצאה תקציבית על הוצאה חיונית, אותו נבחר ציבור מודיע שנדרש מימון נוסף ליישומן, אחרת יצמצם יפגעו אותם שירותים חיוניים. באופן זה כובל נבחר הציבור את ידי המממנים, שכן מאחר שההוצאות הלא מתוכננות כבר הוצאו, לא נותרת להם ברירה אלא להגדיל את תקציב.
יישומים ידועים נוספים של החוק כוללים את האיומים הקיומיים שמציג צה"ל בדיונים על תקציב המדינה, או האיום בסגירת "ספריית העיוורים" עקב קיצוצים בתקציב משרד הרווחה.
מכבי טמרה
מכבי עירוני טמרה (או מכבי טמרה; בערבית: مكابي طمرة) היא קבוצת כדורגל ישראלית מהעיר טמרה, המתמודדת בליגה א' צפון. צבעי התלבושת של הקבוצה הם צהוב ושחור.
היסטוריה
מכבי טמרה שיחקה במרבית שנותיה בליגות הנמוכות. בסוף עונת 1983–1984 העפילה לליגה א' לאחר ניצחון 1-3 במשחקי המבחן מול הפועל בני עכו. בעונת 1987–1988 הצליחה הקבוצה לרשום היסטוריה, כאשר עלתה לראשונה בתולדותיה לליגה הארצית, אז הליגה השנייה בישראל.
הקבוצה שיחקה שנתיים בליגה הארצית, והיא נשרה בעונת 1989–1990 חזרה לליגה א', לאחר שלקבוצה היה חסר שער אחד בלבד כדי לשרוד בליגה הארצית. באותה עונה, הקבוצה הפסידה למכבי עירוני אשדוד (שהחליפה אותה בליגה הארצית) 1-0 במשחקי המבחן. בשנת 1992 נשרה הקבוצה לליגה ב' בגלל יחס שערים פחות טוב מהקבוצה שדורגה מקום אחד לפניה, אך הקבוצה השכילה לחזור לליגה א' בתום עונה אחת.
בשנת 2006 שוב נשרה הקבוצה לליגה ב'. כמו בשתי הירידות הקודמות גם הפעם הקבוצה נשרה בגלל יחס שערים פחות טוב מזה של הקבוצה שדורגה מקום אחד לפניה, אך הקבוצה הצליחה לחזור בחלוף שנתיים לליגה א'. בשנת 2012 שוב ירדה הקבוצה לליגה ב' ובחלוף שנתיים נוספות צנחה הקבוצה לליגה ג'.
בשנת 2018, אחרי 4 שנים בליגה ג', חזרה מכבי טמרה לליגה ב' לאחר שסיימה ראשונה בליגה ג' מחוז גליל תחתון. בעונה שלאחר מכן העפילה לליגה א', אליה חזרה אחרי 7 שנים.
ביולי 2020 אושר פרויקט של אצטדיון עירוני חדש לקבוצה בתכנון א.ב. מתכננים שיוקם בצפון העיר ויכיל כ-10,000 מקומות לצד מגרשי אימונים וקטרגל.
סגל הקבוצה
נכון ל-11 בינואר 2021
למוטריג'ין
למוטריג'ין (משווקת כלָמיקטָל על ידי גלקסו סמית' קליין) היא תרופה אנטי-אפילפטית ומשתמשים בה בטיפול באפילפסיה, התקף גלאסטי ובהפרעה דו-קוטבית. עבור אפילפסיה משתמשים בה על מנת לטפל בהתקפים מוקדיים, התקפי טוני-קלוני ראשוניים ומשניים והתקפים הקשורים בתסמונת לנוקס-גסטו. כמו תרופות אנטי-אפילטיות רבות אחרות גם למוטריג'ין פועלת כמייצבת מצב רוח יעילה ולמעשה היא התרופה היחידה המאושרת על ידי FDA למטרה זו מאז הליתיום, תרופה שאושרה כמעט 30 שנה קודם לכן. היא מקובלת כטיפול תמיכתי בדו-קוטביות סוג I. משום שהיא לא קרובה מבחינה כימית לתרופות אנטי-אפילפטיות אחרות (משום שלמוטריג'ין היא פנילטריאזין) יש לה, באופן יחסי, מעט תופעות לוואי ואינה דורשת מעקב בבדיקות דם במונותרפיה. הדרך המדויקת בה פועלת למוטריג'ין אינה ידועה. יש הסבורים שהיא חוסמת תעלות נתרן אף על פי שלמוטריג'ין חולקת תופעות לוואי דומות עם תרופות נוגדות פרכוסים שאינן קשורות אליה, הידועות בכך שהן בולמות את תעלות הנתרן (למשל, Oxcarbazepine).
הפרעה דו-קוטבית
בעוד שתרופות אנטי-אפילפטיות מסורתיות הן בעיקר נגד מאניה הרי ההוכחה הטובה ביותר ליעילותה של למוטריג'ין היא בכך שהיא מהווה טיפול מונע בהפרעה דו-קוטבית. כתוצאה מכך היא אושרה בארצות הברית לטיפול תמיכתי בדו-קוטביות I. נראה שהתרופה לא יעילה בטיפול במחזור מהיר של דו-קוטביות. על פי מחקרים ב-2007 יכולה למוטריג'ין לטפל בדיכאון שבדו-קוטביות מבלי לגרום למאניה, היפומאניה, למצבים מעורבים או למחזור מהיר.
ההוכחה ליעילותה של למוטריג'ין בטיפול במקרי מצב רוח שהיו קיימים קודם היא חלשה יותר. לא הוצגה יעילות בטיפול של מאניה חריפה ויש מחלוקת לגבי יעילותה של התרופה בטיפול בדיכאון שבדו-קוטביות חריפה. האגודה האמריקנית לפסיכיאטריה (APA) ממליצה על למוטריג'ין, בקווים המנחים שלה, כתרופת קו ראשון לטיפול בדיכאון חריף בדו-קוטביות II. היות שהקווים המנחים האלה הם בני יותר מחמש שנים מציינת האגודה בדף הבית שלה ש"אי אפשר להתייחס כבר לקווים המנחים האלה כעדכניים". במאמרים שפורסמו ב-2008 נסקרו ההוכחות מניסויים שלא פורסמו ולא התייחסו אליהם בקווים המנחים של APA מ-2002 והמסקנה בהם היא "שיעילותה של למוטריג'ין היא מאוד מוגבלת, אם קיימת בכלל בטיפול בדיכאון של דו-קוטביות חריפה. עם זאת מצא אותו חוקר (Calabrese) שהייתה תועלת בשימוש בלמוטריג'ין לחולים שסבלו מדיכאון חריף (בניגוד לדיכאון קל או בינוני) לעומת פלצבו.
שימושים אחרים
שימוש שלא בהתוויה המקורית כולל טיפול בפגיעה בעצבים פריפריים, נירלגיה של העצב המשולש, כאב ראש מקבצי, מיגרנות והפחתת כאב עצבי. שימוש פסיכיאטרי שלא בהתוויה המקורית כולל טיפול בהפרעת דה-פרסונליזציה, הפרעה דו-קוטבית II והפרעה סכיזואפקטיבית. למוטריג'ין נחקרה גם כתרופה לדיכאון. התרופה עוזרת גם עם פוסט-טראומה.
מכניזם הפעילות
מכניזם אחד שהציעו אותו עבור למוטריג'ין כולל את ההשפעה על תעלות הנתרן אף על פי שיש צורך לבסס זאת אצל בני אדם. מחקרים פרמקולוגיים מעלים את האפשרות שלמוטריג'ין מדכאת את תעלות הנתרן הרגישות למתח חשמלי ובכך מייצבת את הממברנות הנוירוניות וכתוצאה מכך מווסתת את שחרור הטרנסמיטור הקדם סינפטי של חומצות האמינו המגדילות את הגרוי (למשל גלוטמט וחומצה אספרטית).
תופעות לוואי
במידע על המרשם מפורסמת בארצות הברית אזהרה על תגובה בעור מסכנת חיים לרבות תסמונת סטיבנס-ג'ונסון ותסמונת לייל. היצרן מציין שכמעט כל המקרים האלו מופיעים בשבוע השני עד השמיני של נטילת התרופה וכן אם מפסיקים את נטילתה בפתאומיות ואחרי כן מחדשים את המינון הרגיל. חולים חייבים לפנות לטיפול רפואי בכל מקרה של פריחה בעור משום שקיומה מרמז על אפשרות שיש לתרופה תופעת לוואי חמורה ואפילו מסכנת חיים. לא כל הפריחות הקורות בזמן שלוקחים למוטריג'ין מתפתחות לתסמונות הנ"ל. בין 5% ל-10% מן החולים מפתחים פריחה אבל רק אחד מאלף יפתח פריחה חמורה.
מדצמבר 2010 יש אזהרה של FDA לגבי למוטריג'ין על אפשרות לדלקת קרום המוח לא זיהומית.
תופעות הלוואי כוללות איבוד שיווי משקל או קואורדינציה, כפל ראייה, פזילה, ראייה מטושטשת, סחרחורת, נמנום, נדודי שינה, חרדה, חלומות שופעי חיים או סיוטים, יובש בפה, בעיות זיכרון ובתפקוד קוגניטיבי, מצבי רוח מתחלפים, אף דולף, שיעול, בחילה, קשיי עיכול, כאבי בטן, איבוד משקל, מחזור חודשי לא תקין או כואב וּוָגיניטיס. תופעות הלוואי משתנות מאדם לאדם. מצאו קשר בין למוטריג'ין וירידה בספירת תאי דם לבנים.
השפעה על נשים
יש הוכחה לכך על אינטראקציות בין למוטריג'ין והורמונים נשיים מה שיכול להיות בעל עניין מיוחד לנשים המשתמשות באמצעי מניעה מבוססי אסטרוגן. הוכח שאתיניל אסטרדיול, הרכיב באמצעי מניעה אלה מפחית את רמת הלמוטריג'ין. נשים המתחילות להשתמש באמצעי מניעה המכילים אסטרוגן פומי יצטרכו להגדיל את מינון הלמוטריג'ין כדי לשמור על רמה יעילה של התרופה בדם. כמו כן נשים עלולות לחוות עלייה בתופעות הלוואי של למוטריג'ין עם הפסקת נטילת הגלולה. זה יכול לכלול את 'השבוע ללא גלולה' כאשר בבדיקות רואים שרמת הלמוטריג'ין עלתה כפליים. מחקר אחר הראה עלייה משמעותית ברמת הורמון מגרה זקיק (FSH) ובהורמון מחלמן (LH) אצל נשים הנוטלות למוטריג'ין עם אמצעי מניעה פומי בהשוואה לנשים שנוטלות רק אמצעי מניעה פומי. עם זאת עליות אלה לא היו יחד עם עלייה ברמת הפרוגסטרון דבר המציין שאמצעי המניעה הפומיים המשיכו לשמור על דיכוי הביוץ.
הריון והנקה
שימוש בלמוטריג'ין בזמן הריון מומלץ רק אם התועלת עולה על הסיכונים האפשריים. בספטמבר 2006 הוציא FDA אזהרה הקובעת שנטילת למוטריג'ין בזמן השליש הראשון של ההיריון עלול להגדיל את הסיכון לשפה שסועה אצל יילודים. מאז נמצא במחקרים ששיעור המומים המולדים אצל תינוקות שנחשפו ללמוטריג'ין ברחם הוא קטן יחסית (4-1%) בהשוואה לשיעור של 3% באוכלוסייה שאינה מטופלת. במחקר נוסף שנעשה ב-2009 על תפיסה קוגניטיבית אצל ילדים (גיל ממוצע 4.2) שנחשפו ללמוטריג'ין ברחם לא נמצא שום ממצאים מנוגדים.
למוטריג'ין נמצא בחלב אם. היצרן אינו ממליץ על הנקה בזמן הטיפול. בכתב העת "Medications and Mothers' Milk", סקירה של ספרות מדעית היוצאת לעיתים תכופות, מדורגת למוטריג'ין כ-L3: בטוחה יחסית.
תופעות אחרות
ידוע שלמוטריג'ין משפיעה על השינה. מחקרים על קבוצות קטנות (15-10) של חולים דיווחו שלמוטריג'ין מגדילה את היציבות בשינה (מגדילה את זמן שנת רע"מ REM מפחיתה את מספר שינויי התנוחה ומפחיתה את זמן השינה של גלים איטיים) ולא הייתה שום השפעה על הערנות ועל ישנוניות ביום ותפקוד קוגניטיבי. עם זאת במחקר רטרוספקטיבי על תיקים רפואיים של 109 חולים נמצא ש - 7.7% מן החולים חוו 'תופעת עוררות' וסבלו מנדודי שינה קשים מנשוא ובגללם נאלצו להפסיק את הטיפול בתרופה.
למוטריג'ין עלולה לגרום להתקפים מסוג קפיצה מיוקלונית, בדרך כלל זמן קצר אחרי תחילת נטילת התרופה. כשמשתמשים בתרופה לטיפול באפילפסיות מיוקלוניות כמו אפילפסיה מיוקלונית של גיל הנעורים יש להשתמש במינונים נמוכים מהרגיל משום שאפילו מינון בינוני עלול לגרום להתקפים כולל, אפילו, התקף טוני-קלוני העלול להתפתח לסטטוס אפילפטיקוס שהוא מהווה, כבר, מצב חרום.
במינון גבוה מדי עלולה למוטריג'ין לגרום להתקפים בלתי נשלטים אצל רוב החולים ללא קשר לקבוצת החולים.
בארי וינצ'ל
בארי וינצ'ל (באנגלית: Barry Winchell; 31 באוגוסט 1977 – 6 ביולי 1999) היה חייל בחיל הרגלים של צבא ארצות הברית שהיה קורבן לפשע שנאה. חבריו ליחידה שחשבו כי וינצ'ל הוא הומוסקסואל, התעללו בו לאורך זמן רב ורצחו אותו באכזריות, והמעשה הפך לאבן דרך משמעותית בדיון המתמשך אודות מדיניות "אל תשאל, אל תספר" של הצבא האמריקאי.
חייו ומותו
וינצ'ל נולד במיזורי שבארצות הברית. בשנת 1997 התגייס לצבא האמריקני, ובשנת 1998 שובץ בדיוויזיה המוטסת ה-101, בבסיס "פורט קמפבל" שבקנטקי. בעת שירותו ביחידה קיבל מכתב פרידה מחברו לשעבר, שלמד איתו באותו תיכון. שותפו למגורים, ג'סטין פישר, הבחין במכתב, וסיפר על כך לחבריו ליחידה. מאוחר יותר התלווה וינצ'ל לשותפו לחדר ג'סטין פישר וחיילים נוספים לסיבוב בברים בנאשוויל. שנה לאחר מכן לקחו פישר והחיילים את וינצ'ל למועדון אשר הציג הופעות מופע דראג. במועדון הכיר וינצ'ל טרנסקסואלית בשם קלפרניה אדמס אשר נהגה להופיע במקום והשניים החלו לצאת.
בהדרגה גברה ההתעללות של החיילים בווינצ'ל, עד ל-4 ביולי 1999, אז התפתחה תגרה בין וינצ'ל לבין חייל אחר, קלווין גלובר, בעוד ג'סטין פישר מעודד את גלובר להכות בוינצ'ל ולועג לו, שהוא "מוכה כמו מתרומם מזוין, כמו וינצ'ל". גם גלובר וגם פישר היו מוכרים למערכת הצבאית כבעלי התנהגות אלימה בעקבות מקרים קודמים, אחרים, של אלימות כלפי חיילים. מאוחר יותר בהמשך היום לקח גלובר מחבט בייסבול מארונו של פישר, המתין עד שווינצ'ל ירדם ואז בעודו ישן חבטו בראשו עד לאובדן הכרה. וינצ'ל נפגע קשות בראשו ונפטר למחרת היום, ה-5 ביולי בבית חולים בטנסי.
בעקבות מותו
קלווין גלובר הורשע ברצח וינצ'ל ונידון למאסר עולם בעוד ג'סטין פישר הורשע בסעיפים קלים יותר על כך שלא מנע את הרצח, ושניהם נכלאו בבית הסוהר הצבאי USDB שבקנזס. חלק מההאשמות כנגד פישר בוטלו במסגרת הסדר טיעון ועונשו הופחת ל-12 וחצי שנים. בשנת 2003 הוא קיבל חנינה ובשנת 2006 נשלח למעצר בית חלקי, אשר בוטל לחלוטין בסוף אותה השנה.
לאחר פרשת רצח בארי וינצ'ל הורה הנשיא המכהן, ביל קלינטון, על בחינה מחדש של מדיניות "אל תשאל, אל תספר", אשר רבים הצביעו עליה כעל הגורם המרכזי למעשה הרצח ולכך שלא נמנע. ראשי הארגון SLDN, אשר היה מהמבקרים הבולטים של יישום המדיניות על ידי הצבא, דרשו לדעת מי בדרגים הגבוהים אחראי לאקלים ההומופובי בבסיס הצבאי. הבחינה המחודשת עליה הורה הנשיא הביאה ליישום סעיף נוסף במדיניות תחת הכותרת "אל תטריד".
הוריו של וינצ'ל, וולי ופטרישיה קאטלס, ורבים אחרים המשיכו לפעול למען ביטול המדיניות המפלה. למרות מאמציהם של ההורים ושל ארגונים למען זכויות להט"ב אחרים סירב מפקד הבסיס, רוברט ט. קלארק, לקחת אחריות על מה שנטען כ"אווירה אנטי-הומואית קשה" בבסיס שתחת פיקודו. בשנת 2003 הוא קודם בדרגה. יחד עם זאת, לוטננט גנרל טימותי מוד ביקר אצל הוריו של וינצ'ל כנציג רשמי של הצבא, כחלק מפעילותו למען חיילים הומואים ולסביות. הוא נהרג בפיגועי 11 בספטמבר.
בשנת 2003 יצא הסרט "נערתו של חייל" (סרט הבכורה של לי פייס) המבוסס על מקרה הרצח והאירועים שקדמו לו. הסרט זכה בפרס פיבודי ובמועמדויות רבות לפרסי אמי ופרס דקל הזהב, והצית מחדש את הדיון הציבורי על מדיניות הצבא.
P53
p53 הוא חלבון מדכא גידולים המקדם אפופטוזה או מוות תאי בתגובה לנזקי DNA. משמש כמנגנון הגנה לתאים.
החלבון הוא גורם שעתוק הפועל על ידי ויסות פעולתם של גנים אחרים הקשורים למחזור התא. לפיכך, כאשר החלבון או הגן המקודד אותו לא בא לידי ביטוי הוא עלול לגרום להתפתחות גידולים.
באופן נורמלי נמצא p53 בציטופלזמה במצב בלתי-פעיל, אז הוא מעוכב על ידי חלבון Mdm2, אך בעקבות עקה שנגרמת מקרינה מייננת או חומר מסרטן מופעל החלבון p53 על ידי החלבון ATM, וכאשר הוא נכנס לגרעין התא הוא גורם לשעתוק הגן המקודד לחלבון p21, המעכב קינאזים הכרחיים לשכפול הדנ"א. ברוב התאים הסרטניים, כלומר במצב לא תקין, מנוטרלת פעילותו של החלבון p53 והדנ"א הפגום משוכפל. אף על פי שפעמים רבות נמצא החלבון בכמות גדולה הוא לרוב מוטנטי או שאינו מופעל בגלל חלבון ATM מוטנטי.
הגן המקודד ל-p53 שוכן על גבי כרומוזום 17 באדם. החלבון מורכב מ-393 חומצות אמינו. התמונה ממחישה את המבנה של החלבון כאשר הוא עובר אינטראקציה עם DNA. כאשר החלבון נמצא באינטראקציה עם DNA יש לו מבנה שונה, לאו דווקא מוגדר.
החלבון התגלה לראשונה ב-1979 על ידי שש מעבדות שונות באופן עצמאי. אחת מהן הייתה פרופ' ורדה רוטר ממכון ויצמן והגן שוכפל לראשונה באופן מלאכותי על ידי פרופ' משה אורן ממכון ויצמן ב-1983. רק ב-1989 התגלו תכונותיו האנטי-סרטניות. בתחילה הוא היה נחשב בטעות כאונקוגן אך רק יותר מאוחר התברר שהוא גן שמונע התפתחות גידולים (Tumour Suppressor).
איגור אולשנסקי
איגור אולשנסקי (נולד ב-3 במאי 1982) הוא שחקן פוטבול לשעבר יהודי-אמריקאי ב-NFL ששיחק בקבוצות דאלאס קאובויס, סן דייגו צ'רג'רס ומיאמי דולפינס.
ילדות ונעורים
אולשנסקי נולד בדניפרופטרובסק שבאוקראינה. אביו היה איש הצבא האדום בשנות המלחמה הקרה, אך למרות זאת סבל מאנטישמיות. לאחר שחרורו ניסה האב להתקבל למכללה ולעבודות שונות ונדחה בשל היותו יהודי. אמו הייתה רואת חשבון. מפאת מצבם הכלכלי הקשה החליטה משפחתו להגר לארצות הברית, שם למד ושיחק באוניברסיטת אורגון. ב-2004 נבחר בדראפט על ידי ה"סן דייגו צ'רג'רס" בסבב השני. אולשנסקי הוא השחקן הראשון מברית המועצות ששיחק ב-NFL וחלק מקומץ שחקנים יהודים ששיחקו בליגה.
בד יוטה
יוטה הוא סיב צמחי ארוך, רך ומבריק שניתן לטוות לפתיל גס וחזק. את היוטה מפיקים מצמחים מהסוג מלוכיה (Corchorus).
היוטה הוא אחד מהסיבים הטבעיים הזולים ביותר והוא שני רק לכותנה בכמות ובמגוון השימושים. סיבי היוטה מורכבים בעיקר מצלולוזה וליגנין.
גידול היוטה
חקלאים המגדלים יוטה מפזרים את הזרעים על האדמה המעובדת. כשהצמחים מגיעים לגובה של 15-20 ס"מ, יש לדלל אותם. לאחר חלוף כארבעה חודשים מזמן השתילה מתחיל הקציר. בדרך כלל קוצרים את הצמחים לאחר שהם פורחים, אך בטרם החלו לייצר זרעים. הקוצרים חותכים את הגבעולים קרוב לאדמה וקושרים אותם לאגודות. את האגודות משרים החקלאים במים, זאת כדי לרכך את רקמות הצמח ובעזרת מיקרואורגניזמים, בתהליך דמוי תסיסה, לאפשר הפרדת הסיבים מהגבעולים. הסיבים עוברים ייבוש במהלך יומיים שלושה לאחר הפרדתם בתהליך הקרוי ניפוץ, לאחריו הם מוכנים לעיבוד.
סיבי היוטה מדורגים לפי צבע, חוזק ואורך הסיב. הצבע נע בין לבן דהוי לחום והאורך בין מטר אחד לארבעה.
בד יוטה
סיבי יוטה משמשים בעיקר לשם הכנת בד המשמש לאריזת כותנה גולמית ולהכנת שקים ובד גס. נוהגים גם לשזור את הסיבים בווילונות, מושבי כיסאות, שטיחים, בדים מיוחדים (hessian cloth) וכבסיס ללינולאום. כיום מחליפים את היוטה בחומרים סינתטיים, אולם עדיין משתמשים ביוטה כאשר יש צורך בחומר מתכלה, כמו למשל מכלים לשתילת עצים צעירים, אותם אפשר לשתול יחד עם המכל מבלי להפריע לשורשים, או שיקום קרקע, שם משמש בד היוטה למניעת סחיפה כל זמן שהצמחייה הטבעית עדיין לא התפתחה.
בסיבים משתמשים (לעיתים בתוספת סיבים מסוגים אחרים) כדי להכין פתילים וחבלים. בדלי יוטה - הקצוות הגסים של הצמח, משמשים כדי לייצר בד זול. עם זאת אפשר להשתמש בסיבים דקיקים של יוטה כדי להכין חיקוי למשי. ניתן להשתמש בסיבי יוטה גם כדי לייצר נייר.
עיקר יצור בד היוטה נעשה בסביבות העיר קולקטה שבהודו ובמקומות הפזורים ברחבי בנגלדש. במשך שנים היה יצור היוטה חלק מתרבות בנגל. במאה ה-19 ובתחילת המאה ה-20 חלק ניכר מהסיבים הלא-מעובדים יוצאו לבריטניה, שם הם עובדו בבתי חרושת בסביבות העיר דנדי ("טווה יוטה" היה מקצוע מוכר במפקד האוכלוסין הבריטי של שנת 1901), אך יצור היוטה פסק בסוף שנות השישים. בית החרושת אדמג'י בבנגלדש היה הגדול בעולם והכיל 1,939 נולי אריגה והעסיק 25,000 פועלים. מפעל זה נסגר על ידי ממשלת בנגלדש בשנת 2002 כיוון שהשיג רווחים נמוכים מדי.
טנזור התמד
טנזור ההתמד (או טנזור האינרציה) הוא דרך נוחה וקצרה להציג את מומנטי ההתמד של הגוף. כתיבת מומנט ההתמד כטנזור מאפשרת למצוא קשר נוח בין המהירות הזוויתית של גוף לתנע הזוויתי ולאנרגיה הקינטית שלו.
הקדמה – תנע זוויתי
תנע זוויתי של גוף (אלמנט מסה) ביחס לציר מסוים מוגדר כמכפלה וקטורית של התנע הקווי במרחק מהציר:
כאשר:
נוכל לחשב את התנע הזוויתי בדרך של חישוב מכפלות וקטוריות בעזרת דטרמיננטות.
כעת כדי למצוא את התנע הזוויתי הכולל, נבצע אינטגרל מ0 עד M (כך ש-M היא המסה הכוללת של הגוף המסתובב):
, וכדי לפתור את האינטגרל יהיה עלינו רק לסכום את המכפלות הווקטוריות עבור כל רכיב בנפרד.
V הוא פונקציית הנפח של הגוף, ו-ρ, פונקציית הצפיפות.
ניתן לרשום בצורה מטריציונית:
המטריצה באגף השמאלי, היא וקטור התנע הזוויתי, המטריצה האמצעית היא טנזור ההתמד והמטריצה הימנית היא וקטור המהירות הזוויתית.
לפעמים גם כותבים:
הגדרה
הרכיבים על האלכסון הראשי הם מומנטי התמד של המסה ביחס לציר המערכת: ושאר האיברים הם מכפלות הנקראות מכפלות התמד של המסה ביחס לזוג צירים נתון:
יתרונות לשימוש בטנזור בחישובים על גופים קשיחים
בעזרת טנזור ההתמד נוח להציג את התנע הזוויתי של הגוף בכפל מטריצות: ונוח להציג את האנרגיה הקינטית של הגוף:. ניתן לעבור מערכות צירים בעזרת הפעלת טרנספורמציה על טנזור ההתמד ללא צורך לחשב את מומנטי ההתמד מחדש במערכת הצירים החדשה. אם \ T היא מטריצת סיבוב, ו \ I הוא טנזור ההתמד במערכת צירים ידועה, אז טנזור ההתמד במערכת הצירים המתקבלת על ידי הפעלת \ T נתון על ידי
מערכת צירים ראשית של גוף קשיח
מערכת שבה מכפלות ההתמד של הגוף מתאפסות נקראת מערכת צירים ראשיים. ובגלל העובדה שטנזור ההתמד הוא מטריצה סימטרית ניתן ללכסן אותו על ידי מערכת צירים אורתוגונלית. זוהי מסקנה בעלת משמעות פיזיקלית חשובה כי כתוצאה מכך לכל גוף תלת־ממדי ניתן לבחור שלושה צירים ניצבים שיהוו עבורו צירים ראשיים. כיוון שהתנע הזוויתי מתקבל ממכפלת טנזור האינרציה במהירות הזוויתית, מתקבלת תופעה מפתיעה - התנע הזוויתי לא חייב להיות מקביל למהירות הזוויתית. תופעה זו גורמת לכך שגופים המסתובבים באופן חופשי, יכולים לבצע תנועה מסובכת למדי. אם, לדוגמה, נזרוק עט באוויר כך שהוא מסתובב בערך סביב צירו, נגלה כי קצוות העט "מציירים" באוויר מעגלים קטנים. תופעה זו מתקבל כיוון שחוק שימור התנע דורש כי התנע הזוויתי יישאר קבוע. אם המהירות הזוויתית אינה מקבילה לתנע הזוויתי, מוכרח להתקיים שווקטור המהירות הזוויתי יקיף את ווקטור התנע הזוויתי במעגלים. תופעה זו נקראת נקיפה (פרצסיה) ומתוארת מתמטית בעזרת משוואות אוילר תוך שימוש בטנזור ההתמד במערכת צירים ראשית.
הבונה העסוק
הבונה העסוק (באנגלית: Busy beaver) הוא שמה של בעיה לא כריעה במדעי המחשב, העוסקת בשאלה: "כמה עבודה ניתן לעשות באמצעות מכונת טיורינג עם מספר נתון של מצבים אפשריים, שפועלת על סרט ריק ועוצרת?".
שתי השאלות העיקריות בתחום זה הן: מהו המספר המרבי של צעדים שמכונת טיורינג עם n מצבים יכולה לבצע לפני שהיא עוצרת? (מספר זה מסומן ב-S(n)), ומהי הכמות המרבית של סימנים שהיא יכולה להדפיס לפני שהיא עוצרת? (מספר זה מסומן ב-). שתי הפונקציות האלו, S(n) ו-, אינן ניתנות לחישוב רקורסיבי, כי ניתן להכריע באמצעותן את בעיית העצירה. יתרה מזו, הן גדלות אסימפטוטית מהר יותר מכל פונקציה רקורסיבית.
מכונת טיורינג
אחת הדרכים לתאר באופן ריגורוזי פעולת אלגוריתם היא על ידי מכונת טיורינג. קיימות מספר הגדרות שקולות למושג "מכונת טיורינג". אחת הדרכים הפשוטות לראות את מכונת טיורינג היא על ידי המחשתה כמעין מחשב מכני בסיסי, שמורכב מארבעה חלקים: טבלת ההוראות היא בעצם התוכנה של המכונה. בטבלה זו כתוב למכונה מה לעשות אם היא נמצאת במצב מסוים, בהתאם לתוכן הסרט שהיא מסוגלת לראות באמצעות הראש. לדוגמה, עבור המכונה שבה יש שני מצבים, A ו-B, הטבלה הבאה היא אפשרות לטבלת הוראות עבור המכונה:
בתחילת החישוב, המכונה נמצאת בתחילת הסרט, ולכן יכולה לנוע רק ימינה. נפעיל את המכונה המוצגת על ידי הטבלה על סרט שעליו כתובים רק אפסים, כאשר המצב ההתחלתי של המכונה הוא A: פלט המכונה הוא כל התאים שמשמאל לראש הקורא – במקרה זה הראש נמצא בתא השמאלי ביותר, ולכן הפלט יהיה המילה הריקה.
מראש, נראה שהאפשרויות של מכונה כזו יהיו מאוד מוגבלות, כיוון שההוראות האפשריות בטבלה הן מאוד מעטות, אך ניתן להוכיח כי המכונה שקולה בכוחה למודלים חישוביים נוספים רבים, ומסוגלת לבצע כל מה שמחשב מסוגל לבצע. על פי תזת צ'רץ'-טיורינג, כל אלגוריתם סביר ניתן לחישוב בידי מכונה מתאימה. נשים לב, שמכונת טיורינג יכולה גם לא לעצור. לדוגמה, במכונה עם מצב אחד, A, שיש לה הוראה עבור הקלט 0: "כתוב 1, עבור למצב A, לך שמאלה", תמלא סרט שמכיל רק אפסים באחדות ולעולם לא תעצור.
בעיה שניתנת לפתרון בעזרת מכונת טיורינג נקראת "רקורסיבית" או "ניתנת לחישוב".
הגדרת פונקציות הבונה העסוק
לכל מספר טבעי n, יש רק מספר סופי של מכונות טיורינג בעלות n מצבים (לפי התיאור לעיל, ). מכיוון שכך, אפשר לשאול: "כמה צעדים נדרשים מן המכונה העוצרת האחרונה, לפני שהיא עוצרת, ובפלט של איזו מכונה יש הכי הרבה סימני 1?".
הוכחה ישירה לאי-הרקורסיביות של בעיית הבונה העסוק
הרעיון הבסיסי בהוכחה הוא להניח בשלילה שהפונקציות ניתנות לחישוב על ידי מכונת טיורינג, ועל ידי יצירת מכונת טיורינג חדשה מאותה מכונה – לקבל סתירה למקסימליות של ערכי הפונקציות; כלומר, המכונה החדשה תבצע יותר צעדים מפונקציית הצעדים או תכתוב יותר אחדות מפונקציית ספירת האחדות.
הוכחה שפונקציית ספירת הצעדים לא רקורסיבית
נניח בשלילה ש-S רקורסיבית; כלומר, קיימת מכונת טיורינג, "EvalS", שבהינתן סרט עם n אחדות עליו מחזירה סרט עם \ S(n) אחדות.
הרעיון: נבנה מכונה בעלת \ S(n) מצבים פנימיים שמחשבת את \ S(m), ולאחר מכן, בהתאם לתוצאת החישוב, מבצעת יותר מ-\ S(m) צעדים. לא ניתן לבנות מכונה זו באמצעות "EvalS" לבדה, שכן "EvalS" מקבלת כקלט סדרה של n אחדות, ועל מכונה אחרת (שגם לה יש מספר כלשהו של מצבים פנימיים שבהם יש להתחשב) להדפיס את אותם האחדות.
על כן, נבנה את המכונה הגדולה שלנו ממספר "מכונות עזר". פרט ל-"EvalS", נשתמש במכונות הבאות:
נסתכל על שרשור המכונות יחד: Double | EvalS | Clean (כלומר, "Double" פועלת ראשונה, ומיד עם סיום פעולתה מתחילה ריצת "EvalS", ומיד עם סיום פעולתה מתחילה ריצת "Clean"). השרשור הוא בעצמו מכונת טיורינג, ונסמן את מספר המצבים השונים שבה בתור k (זהו סכום מספרי המצבים של Double, EvalS, Clean).
כמו כן, ניתן לבנות מכונה בת k מצבים, שכותבת פשוט k אחדות רצופות על הסרט (לדוגמה, בכל שלב המכונה תכתוב 1, תעבור למצב הבא בסדרה ותלך ימינה, ואחרי השלב ה-k תעצור). נסתכל על המכונה בת 2k המצבים, שנוצרת מהשרשור של המכונה שיוצרת k אחדות עם המכונה "Double|EvalS|Clean", ונסמן את המכונה החדשה ב-M. זוהי המכונה שגורמת לסתירה המבוקשת: מצד אחד, יש בה 2k מצבים (2k הוא ה-m שהזכרנו קודם), ולכן היא יכולה לבצע לכל היותר S(2k) צעדים. מצד שני, בצורת הבנייה שלה הבטחנו שהיא תבצע יותר צעדים מזה:
הוכחה שפונקציית ספירת האחדות לא רקורסיבית
הוכחה זו מאוד דומה להוכחה הקודמת, כאשר במקום המכונה "Clean" ניקח את המכונה "Increment", שמוסיפה אחד נוסף באפס הראשון על הסרט מימינה.
כמו קודם, נניח בשלילה ש-\Sigma ניתנת לחישוב, וניצור את המכונה "\SigmaEval", שעבור רצף של n אחדות על הסרט, מחזירה את הערך של. בנוסף, כמו קודם, נשתמש במכונה "Double", שמכפילה את מספר האחדות שהופיע לפניה על הסרט. נשרשר את המכונות Double | Eval\Sigma | Increment ונקבל מכונת טיורינג חדשה, שנסמן ב-k את מספר המצבים שלה. תהי M מכונת טיורינג, שעבור סרט ריק כותבת k אחדות (דורש k מצבים), מפעילה את "Double | Eval\Sigma | Increment" (דורש עוד k מצבים), ונבדוק כמה אחדות היא מפיקה. קל לראות שהיא יוצרת בדיוק אחדות ועוצרת; אבל זה עומד בסתירה להגדרת, שמוגדר להיות המספר המקסימלי של אחדות שמכונה בת n מצבים מסוגלת ליצור מסרט ריק לעצור, ולכן, הנחת השלילה שגויה – כלומר, \Sigma לא ניתנת לחישוב.
השקילות לבעיית העצירה
מצד אחד הפונקציות \ S(n) ו- ניתנות לחישוב תוך שימוש בפתרון לבעיית העצירה. זאת מכיוון, שעל ידי היכולת לפתור את בעיית העצירה, ניתן להכריע אילו מכונות בנות n מצבים יעצרו, ולחשב את מספר הצעדים שהן מבצעות ומספר האחדות שהן כותבות לפני שהן עוצרות. החישוב הזה הוא חישוב סופי, כי ידוע שהמכונות עוצרות, וישנו רק מספר סופי של מכונות בעלות n מצבים פנימיים. מצד שני, הפונקציות \ S(n) ו- מוגדרות עבור כל מספר טבעי; לכן, הן בעצמן יכולות לשמש כאורקל עבור חישוב בעיות אחרות. אורקל הוא מקור מידע חיצוני, ולא בהכרח רקורסיבי, שניתן לשלב במכונת טיורינג ולהיעזר בו בחישובים. בעזרת הפונקציות האלו ניתן לפתור את בעיית העצירה; כלומר, לקבוע עבור כל מכונת טיורינג וכל קלט, האם היא עוצרת על אותו קלט או לא.
פתרון בעיית העצירה מתוך פונקציית ספירת הצעדים
בהינתן מכונת טיורינג M וקלט k, ניתן לחשב האם המכונה עוצרת על הקלט באמצעות האלגוריתם הרקורסיבי הבא: האלגוריתם פועל, כי על ידי תוספת של 2k מצבים למצבי המכונה המקורית, ניתן ליצור מכונה בת n מצבים, שמקבלת כקלט סרט ריק, כותבת את הקלט "k" על הסרט, חוזרת לתחילת הסרט ומשם פועלת כמו המכונה המקורית M. למכונה זו בדיוק N מצבים, ומספר צעדיה של M חסום על ידי מספר הצעדים של המכונה החדשה (שמבצעת כל צעד אותו מבצעת M, ובנוסף מאתחלת את הסרט לקלט של M).
אפשר להכליל את התוצאה הזו במעט: אם f היא פונקציה שמקיימת לכל n טבעי, אז ניתן לפתור בעזרת הפונקציה f את בעיית העצירה, כאשר דרך הפתרון זהה לזו שלמעלה – עבור מכונה בת n מצבים, נחשב את הפעולות שהמכונה מבצעת על הקלט k במשך \ f(n+2k) צעדים. אם המכונה לא עצרה במהלך אותם צעדים, אז בפרט, היא לא עצרה במשך \ S(n+2k) הצעדים הראשונים, ולכן, לפי הגדרת S כמספר הצעדים המקסימלי שמכונה יכולה לבצע ולעצור, המכונה לא עוצרת לעולם.
הכללה
ניתן להרחיב את הבעיה למכונות טיורינג בעלות m סימנים (הסימן הריק, 1, . . ., m), בניגוד למכונות הרגילות בעלות שני הסימנים (הסימן הריק ו-1). בצורה הזו, מידת החופש של המכונה גדולה הרבה יותר, והיא יכולה להדפיס הרבה יותר סימנים או לבצע הרבה יותר צעדים, ולעצור.
את פונקציית ספירת הצעדים של מכונה עם m סימנים ו-n מצבים מסמנים ב- \ S(n, m), ואת פונקציית ספירת הסימנים (שאינם הסימן הריק) מסמנים ב-. גם פונקציות אלו הן פונקציות לא רקורסיביות, והן מחשבות את בעיית העצירה באותה צורה כמו במכונות הרגילות, בעלות שני הסימנים.
אויגן בייר
גנרל אויגן בייר (בגרמנית Eugen Beyer; 18 בפברואר 1882 – 25 ביולי 1940), היה מפקד בכיר בוורמאכט שפיקד על קורפוס במלחמת העולם השנייה.
קריירה מוקדמת
בייר נולד ב-18 בפברואר 1882 בפוהרליץ בדרום מוראביה, שהשתייכה לאימפריה האוסטרו-הונגרית. בשנת 1902 התגייס קיניץ לצבא האוסטרו-הונגרי, והצטרף לרגימנט הרגלים ההונגרי ה-31 (פוכרנה), ולחם בשורותיו במלחמת העולם הראשונה, וב-1 בנובמבר 1917 הועלה לדרגת מיור.
לאחר סיפוח הצבא האוסטרי לורמאכט, הועלה בייר ב-1 באפריל 1938 לדרגת גנרל חיל הרגלים, ומונה למפקד הקורפוס ה-18.
מלחמת העולם השנייה
עם פרוץ המלחמה היה בייר מפקד הקורפוס ה-18, ופיקד עליו במהלך הפלישה לפולין כחלק מהארמייה ה-14 במסגרת קבוצת ארמיות דרום, ובמהלך המערכה על צרפת לחם עמו כחלק מהארמייה ה-12 במסגרת קבוצת ארמיות A.
ב-5 ביוני 1940 פרש בייר לביתו עקב מחלה, וב-25 ביולי 1940 מת בייר בזלצבורג.
קלווין והובס
קלווין והובס (באנגלית: Calvin and Hobbes) היא רצועת קומיקס שיצר המאייר האמריקאי ביל ווטרסון. הקומיקס מתמקדת בהרפתקאותיהם של ילד בן שש בשם קלווין, ובבובת הטיגריס האנרגטית והסרקסטית שלו הובס. הצמד נקרא על שמם של ז'אן קלווין, תאולוג צרפתי בן המאה ה-16, ותומאס הובס, הוגה דעות אנגלי בן המאה ה-17.
תקציר העלילה
עלילת הקומיקס מתרחשת אי שם באזור המערב התיכון בארצות הברית, בפרוור אמריקאי טיפוסי. בין הנושאים החוזרים ונשנים בסדרה: העולם הדמיוני שקלווין יוצר, הידידות של קלווין עם הובס, הרפתקאותיו הכושלות של קלווין, השקפת עולמו הייחודית של קלווין במגוון רחב של סוגיות פוליטיות ותרבותיות, היחסים של קלווין והאינטראקציה שלו עם הוריו, תלמידי כיתתו, מוריו, ועוד. דמותו הדואלית של הובס היא גם מוטיב חוזר בסדרה - בעוד שקלווין רואה את הובס כטיגריס חי, שאר דמויות הסדרה רואות אותו כבובה.
התזמורת הפילהרמונית של לוס אנג'לס
התזמורת הפילהרמונית של לוס אנג'לס (באנגלית: Los Angeles Philharmonic ובראשי תיבות: LA Phil או LAP) היא תזמורת השוכנת דרך קבע בלוס אנג'לס, קליפורניה, ארצות הברית. משנת 1964 עד 2003 קיימה התזמורת את הקונצרטים שלה ב"ביתן דורותי צ'נדלר" במרכז המוזיקה של לוס אנג'לס. בשנת 2003 עברה אל אולם הקונצרטים וולט דיסני הסמוך. בקיץ מופיעה התזמורת תחת כיפת השמים, ב"אגן הוליווד".
התזמורת נוסדה בשנת 1919 על ידי ויליאם אנדרוז קלארק הבן. הקונצרט הראשון שלה, בניצוח וולטר הנרי רותוול, התקיים באותה שנה, אחד עשר ימים אחרי החזרה הראשונה שלה.
החל משנת 2009 המנצח הראשי של התזמורת הוא גוסטאבו דודאמל.
בפברואר 2023, דודאמל הודיע ​​שהוא יעזוב את התזמורת הפילהרמונית של לוס אנג'לס בתום עונת 2025-2026 כדי להפוך למנהל המוזיקלי של הפילהרמונית של ניו יורק.
קבריולה
קַבּרִיוֹלֶה (מצרפתית: Cabriolet) היא מכונית שאין לה גג קבוע, אלא גג נפתח (מבד, מברזנט או מחומר קשיח). ישנן מכוניות שאין להן גג כלל, כמו למבורגיני אוונטאדור J.
מכוניות מסוג זה פגיעות יותר במצב של התהפכות, וקיימת סכנה ליציבות המבנית של הרכב במקרה של תאונה, היות שאין קורות תומכות העוברות בגג, ויש צורך בחיזוק הקורות האחרות בשלדת הרכב.
קובראט (עיר)
קוּבְּרָאט (בבולגרית: Кубрат) היא עיר בצפון מזרח בולגריה, השלישית בגודלה במחוז ראזגרד ושוכנת כ-286 ק"מ מהבירה סופיה ו-30 ק"מ מבירת המחוז ראזגרד. העיר קרויה על שמו של קובראט, מנהיג השבטים הבולגרים שיסדו את בולגריה הישנה. בקובארט שורר אקלים ממוזג עם השפעה יבשתית מקצינה, הגורמת להפרשי טמפרטורות משמעותיים בין הקיץ לחורף.
היסטוריה
ראשית התיישבות אנושית מאורגנת באזור מתוארכת למאה ה-5 לפנה"ס, עידן הממלכה התראקית. בסמוך לעיר המודרנית נמצאו שרידי ישוב מהמאה ה-8, תקופת האימפריה הבולגרית הראשונה. היישוב מתועד לראשונה בתעודות עות'מאניות מ-1642 בשם בָּלְבּוּנָאר שמשמעו באר הנחושת ונבע ממיקום היישוב מסביב למכרה נחושת קטן המצוי היום במרכזה של העיר. ב-1890 הוקם ביישוב בית ספר יסודי וב-1934 שונה שם היישוב לקובראט. ב-1949 זכה היישוב למעמד של עיירה.
דמוגרפיה
אוכלוסיית העיר נמצאת במגמת קיטון מואצת בשיעור של 8.8% לשנה (תמותה לעומת ילודה) וכן הגירה שלילית, בעיקר הגירת עבודה למערב אירופה בשל האבטלה ששיעורה נכון ל-2000 עמד על 35.8%. חלק נכבד מתושבי העיר הם ממוצא טורקי, בני הדת המוסלמית סונית.
Gentle Giant (אלבום)
Gentle Giant הוא אלבום הבכורה של להקת הרוק המתקדם הבריטית, ג'נטל ג'ייאנט. האלבום יצא בשנת 1970.
מבצעים
יחד עם:
הפצה
האלבום לא יצא לאור בצפון אמריקה בזמן אמת, וכך אירע שהאיור הופיע כעבור שנתיים על גבי עטיפת האלבום השלישי, Three Friends, בגרסתו האמריקאית/קנדית.
ואטו
ואטו הוא ההילך החוקי של ונואטו. הוא נכנס למחזור לאחר קבלת העצמאות בשנת 1982 והחליף את פרנק ההברידים החדשים ואת הדולר האוסטרלי.
הוואטו הוא יחידה מוניטרית בפני עצמו: הוא אינו מתחלק לתת-יחידות כמו מאיות. הסיבה לערכו הנמוך היא שהוא נועד להיות דומה בערכו לפרנק המשמש בקלדוניה החדשה ובפולינזיה הצרפתית.
המטבע מונפק הן בשטרות והן במטבעות. השטרות מונפקים בערכים: 100, 200, 500, 1000 ו-5000 ואטו.
המטבעות מונפקים בערכים הבאים
שער הוואטו הוא נייד, אך ההנחה היא שהוא קבוע ביחס לסל מטבעות סודי.
תושבי ונואטו משתמשים לעיתים במושג של "דולר" השווה לערך של 100 ואטו, בלי בהכרח לציין לאיזה מטבע בדיוק הם מתכוונים. למרות שאין בנמצא יחידה מוניטרית כזו, היא מקלה את החישובים בסכומים גדולים במטבע בעל ערך נקוב כה נמוך. כך למשל התקציב הממשלתי בסך 6,000,000,000 הוא למעשה בערך חמישים מיליון דולר אמריקאי.
SOAP
SOAP, במקור ראשי תיבות של Simple Object Access Protocol, הוא פרוטוקול תקשורת מבוסס מבנה XML המיועד להעברת הודעות בשירותי רשת (Web Service), בדרך כלל, תוך שימוש בפרוטוקולי HTTP ו-RPC. הפרוטוקול מאפשר לבצע קריאה להפעלת פונקציות משרת אחד לשרת אחר על בסיס תקשורת HTTP, שהיא התשתית הנפוצה ביותר בפרוטוקולי האינטרנט. היתרון העיקרי של הפרוטוקול הוא שניתן לתת הוראות לביצוע בין מערכות שונות בלי תלות במערכת ההפעלה או ביישום שרץ עליהן.
חלק מהגדרה הוא קובץ WSDL, שהוא קובץ ההגדרה של העברת הפרמטרים בין פונקציה ומשמש לחילול הקוד הנגדי בעת קישור בין מערכות הזרות זה לזה. ארכיטקטורה המשתמשת הרבה בפרוטוקול זה היא SOA שהיא פיזור פעולות בין שרתים שונים המתקשרים ביניהם על פי מטרתם ב-IT. הוא סטנדרט של ארגון הסטנדרטים W3C.
תבנית של הודעת SOAP
הודעת SOAP הוא קובץ XML המורכב מאלמנט אב בשם מעטפה (Envelope), שבו אלמנט אופציונלי בשם כותרת (Header) ואלמנט בשם גוף (Body). בתוך אלמנט הגוף תבוא הבקשה הממשית של הפעולה הנדרשת מהשרת. בקובץ דוגמה זה אפשר להפעיל את הפונקציה GetSearch שמקבל פרמטר מחרוזתי של תוכן החיפוש.
<pre style="text-align: left; direction: ltr; margin-left: 1em;"> <?xml version="1.0"?> <soap:Envelope xmlns:soap="http://www.w3.org/2001/12/soap-envelope" soap:encodingStyle="http://www.w3.org/2001/12/soap-encoding">
<soap:Header> <!- content of header -> </soap:Header>
<soap:Body> <!- content of Body ->
<soap:Fault> <!- content of Fault -> </soap:Fault>
</soap:Body> </soap:Envelope>
קיילי מקיואן
קיילי רושל מקיואן (באנגלית: Kaylee Rochelle McKeown; נולדה ב-12 ביולי 2001) היא שחיינית אוסטרלית, האלופה האולימפית (טוקיו 2020) במשחים ל-100 מטר גב ול-200 מטר גב, אלופת העולם (פוקואוקה 2023) במשחים ל-50 מטר גב, 100 מטר גב ול-200 מטר גב ושיאנית העולם במשחים ל-100 מטר גב ול-200 מטר גב.
ביוגרפיה
מקיואן נולדה וגדלה ברדקליף, קווינסלנד.
מדליית זהב במשחקים האולימפיים הנוער
באולימפיאדת הנוער בואנוס איירס (2018) שנערכו בבואנוס איירס, ארגנטינה ב 2018 זכתה מקיואן ב-5 מדליות, 1 זהב, 2 כסף ו-1 ארד. מדליית זהב במשחה ל-50 מטר גב בתוצאה של 28.28 שניות, בשלב המוקדמות היא שחתה תוצאה של 28.14 שניות, מדליות כסף במשחה ל-100 מטר גב בתוצאה של 1:00.58 דקות ובמשחה שליחות 4x100 מטר מעורב ומדליית ארד במשחה ל-200 מטר גב בתוצאה של 2:10.67 דקות.
סגנית אלופת עולם
באליפות העולם שנערכה בקוואנגג'ו, קוריאה הדרומית ביולי 2019 זכתה מקיואן בשתי מדליות כסף, במשחה ל-200 מטר גב בתוצאה של 2:06.26 דקות, אחרי רגן סמית' (2:03.69 דקות) ולפני קיילי מאס מקנדה (2:06.62 דקות) ובמשחה שליחות 4x100 מטר מעורב לאחר ששחתה בשלב המוקדמות. נוסף לכך, היא סיימה במקום רביעי במשחה ל-50 מטר גב בתוצאה של 27.65 שניות ובמקום חמישי במשחה ל-100 מטר גב בתוצאה של 59.10 שניות.
שיאנית עולם (בריכת 25 מטר)
בתחרות שנערכה בבריזביין ב-15 בנובמבר 2020 קבעה מקיואן במשחה ל-200 מטר גב שיא אוקיאניה חדש של 2:04.49 דקות, התוצאה השלישית בטיבה בכל הזמנים. שבועיים לאחר מכן, בתחרות שנערכה בבריזביין (בריכת 25 מטר) ב-28 בנובמבר היא קבעה במשחה ל-200 מטר גב שיא עולם חדש של 1:58.94 דקות, שיפור לשיא העולם בן 6 השנים של קטינקה הוסו מהונגריה (1:59.23 דקות). שבועיים לאחר מכן, באליפות קווינסלנד שנערכה בבריזביין ב-13 בדצמבר היא קבעה במשחה ל-100 מטר גב שיא אוקיאניה חדש ואת התוצאה השנייה בטיבה בכל הזמנים של 57.93 שניות ובכך הייתה לשחיינית השנייה בהיסטוריה ששחתה משחה זה מתחת ל-58 שניות.
שיאנית עולם
באליפות סידני הפתוחה שנערכה במאי 2021 קבעה מקיואן במשחה ל-100 מטר גב שיא אוקיאניה חדש של 57.62 שניות, 6 מאיות השנייה איטי משיא העולם של רגן סמית' (57.57 שניות). חודש לאחר מכן, במבחנים האוסטרלים לאולימפיאדת טוקיו (2021) היא קבעה שיא עולם חדש של 57.45 שניות שיפור לשיא בן השנתיים של רגן סמית' מארצות הברית 57.57 שניות.
אלופה אולימפית
באולימפיאדת טוקיו (2020) זכתה מקיואן ב-4 מדליות, 3 זהב ו-1 ארד. מדליית זהב במשחה ל-100 מטר גב בשיא אולימפי חדש של 57.47 שניות, לפני קיילי מאס (57.72 שניות) ורגן סמית' (58.05 שניות), במשחה ל-200 מטר גב בתוצאה של 2:04.68 דקות, לפני קיילי מאס (2:05.42 דקות) ובת ארצה אמילי סיבום (2:06.17 דקות) ובמשחה שליחות 4x100 מטר מעורב ביחד עם צ'לסי הודג'ס, אמה מקיאן וקייט קמפבל בשיא אולימפי חדש של 3:51.60 דקות, לפני ארצות הברית (3:51.73 דקות) וקנדה (3:52.60 דקות), כשחיינית ראשונה היא קבעה בסגנון הגב תוצאה של 58.01 שניות. מדליית ארד במשחה שליחים משולב 4x100 מטר מעורב ביחד עם זאק סטבלטי-קוק, מתיו טמפל, ואמה מקיאן בתוצאה של 3:38.95 דקות, אחרי בריטניה שקבעה שיא עולם חדש של 3:37.58 דקות וסין (3:38.86 דקות), כשחיינית ראשונה היא קבעה בסגנון הגב תוצאה של 58.14 שניות.
2023
באליפות ניו סאות' ויילס שנערכה בסידני ב-10 במרץ היא זכתה במדליית זהב במשחה ל-200 מטר גב בשיא עולם חדש של 2:03.14 דקות, שיפור לשיא בן 4 השנים של רגן סמית' (2:03.35 דקות).